บาทเปิด 30.23 บาทต่อดอลลาร์ แข็งค่าตามตลาดโลก
เงินบาทเปิดตลาด 30.23 บาทต่อดอลลาร์ แข็งค่าตามตลาดโลก หลังดอลล์อ่อน-ลุ้นศาลตัดสินคดีนายกฯ
2 ธ.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.23 บาท/ดอลลาร์ แข็งค่าจากปิดตลาดเย็นวานนี้ที่ 30.26 บาท/ดอลลาร์ เคลื่อนไหวตามทิศทางตลาดโลก เนื่องจากดอลลาร์อ่อนค่าเมื่อเทียบกับทุกสกุลเงินหลัก หลังมีปัจจัยหนุนจากความคืบหน้ามาตรการทางการคลังเพื่อกระตุ้นเศรษฐกิจที่ได้รับผลกระทบจากวิกฤตโควิด-19 ของสหรัฐ และความคืบหน้าในการพัฒนาวัคซีนป้องกันโรคโควิด-19 ของบริษัทยาในสหภาพยุโรป
"บาทแข็งค่าจากท้ายตลาดวานนี้ตามทิศทางตลาดโลก เนื่องจากดอลลาร์อ่อนค่าจากปัจจัยเรื่องมาตรการคลังของสหรัฐ และความคืบหน้าเรื่องวัคซีนทางฝั่งยุโรป" นักบริหารเงิน กล่าว
สำหรับปัจจัยในประเทศ ตลาดรอดูวันนี้ (2 ธ.ค.) ที่ศาลรัฐธรรมนูญจะมีคำวินิจฉัยความเป็นรัฐมนตรีของพล.อ.ประยุทธ์ จันทร์โอชา นายกรัฐมนตรี และรมว.กลาโหม ในคดีการใช้บ้านพักหลวง และท่าทีการชุมนุมของกลุ่มราษฎร
"ตลาดมองว่านายกฯ น่าจะรอด แต่รอดูกลุ่มชุมนุมว่าจะทำอย่างไรต่อไป" นักบริหารเงิน กล่าว
นอกจากนี้ยังมีเรื่องการเคลื่อนไหวของเงินทุนต่างประเทศจากผู้ค้าทองคำ หลังราคาปรับตัวขึ้นมา 38 ดอลลาร์/ออนซ์
นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 30.20-30.30 บาท/ดอลลาร์